समझौता कराने वालों का उद्देश्य तो पवित्र था, वे सर्व-सम्मति बनाना चाहते थे और इसके लिए कुछ समय तक प्रतीक्षा करने को भी तैयार थे; पर समझौते के फलितार्थ पवित्र नहीं रहे । नेहरू जी जैसे लोगों का तो यह मानना था कि अगर अभी अंग्रेजी का प्रयोग जारी रखा जाए और पंद्रह वर्ष बाद हिंदी को राजभाषा बनाया जाए तो एक पीढ़ी बाद अंग्रेजी इस देश से स्वतः गायब हो जाएगी ( राबर्ट मैकक्रम तथा अन्य, द स्टोरी ऑफ़ इंग्लिश ; लन्दन : फेबर एंड फेबर बी बी सी पब्लिकेशन्स ; 1986 , पृष्ठ 39 ) , पर हुआ इसका उलटा । हिंदी गायब होती गई , अंग्रेजी पैर जमाती गई और केवल हिन्दी नहीं, सर्व-भारतीय-भाषा-ग्रासी बनती गई । इस वातावरण में नई-नई समस्याओं ने जन्म लिया जिनका समाज-भाषावैज्ञानिक , मनो-भाषावैज्ञानिक एवं अन्य दृष्टियों से आकलन करना उपयोगी होगा ।